CELEX: 32019D1738
Language: hu
Date: 2019-10-16 00:00:00
Title: A Bizottság (EU) 2019/1738 végrehajtási határozata (2019. október 16.) a Dán Királyságnak a Grönlanddal, illetve a Feröer szigetekkel kötendő, pénzátutalásokra vonatkozó megállapodások megkötésére történő felhatalmazásáról (az értesítés a C(2019) 7302. számú dokumentummal történt) (Csak a dán nyelvű szöveg hiteles)

18.10.2019   
               
               
                  HU
               
               
                  Az Európai Unió Hivatalos Lapja
               
               
                  L 265/10
               
            
         A BIZOTTSÁG (EU) 2019/1738 VÉGREHAJTÁSI HATÁROZATA
         (2019. október 16.)
         a Dán Királyságnak a Grönlanddal, illetve a Feröer szigetekkel kötendő, pénzátutalásokra vonatkozó megállapodások megkötésére történő felhatalmazásáról
         (az értesítés a C(2019) 7302. számú dokumentummal történt)
         (Csak a dán nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzátutalásokat kísérő adatokról és az 1781/2006/EK rendelet hatályon kívül helyezéséről szóló, 2015. május 20-i (EU) 2015/847 európai parlamenti és tanácsi rendeletre (1) és különösen annak 24. cikkére,
         tekintettel a Dán Királyságnak az (EU) 2015/847 rendelet 24. cikke alapján benyújtott kérelmére,
         mivel:
         
                     (1)
                  
                  
                     A 2012/43/EU bizottsági határozat (2) értelmében Dánia eltérést kapott a Dánia és Grönland, illetve a Dánia és a Feröer szigetek közötti pénzátutalások tekintetében.
                  
               
                     (2)
                  
                  
                     2019. május 1-jén Dánia kérte az (EU) 2015/847 rendelet 24. cikke szerinti, a Dánia és Grönland, illetve a Dánia és a Feröer szigetek közötti pénzátutalásokra vonatkozó eltérés meghosszabbítását.
                  
               
                     (3)
                  
                  
                     A tagállamokat a pénzmosás és a terrorizmus finanszírozása megelőzésével foglalkozó bizottság írásbeli eljárása keretében 2019. július 19-én arról tájékoztatták, hogy a Bizottság úgy véli, megkapta a Dánia által benyújtott kérelem elbírálásához szükséges valamennyi információt.
                  
               
                     (4)
                  
                  
                     Az Európai Unióról szóló szerződés 52. cikke és az Európai Unió működéséről szóló szerződés 355. cikke értelmében sem Grönland, sem a Feröer szigetek nem tartozik az Unió területéhez. Az említett területek Dánia valutaövezetéhez tartoznak. Grönland és a Feröer szigetek tehát megfelel az (EU) 2015/847 rendelet 24. cikke (1) bekezdése második albekezdésének a) pontjában meghatározott kritériumnak.
                  
               
                     (5)
                  
                  
                     A grönlandi és Feröer szigeteki pénzforgalmi szolgáltatók közvetlenül részt vesznek a dániai fizetési és elszámolási rendszerekben, különösen a Kronos és a Sumclearing rendszerben. Tehát megfelelnek az (EU) 2015/847 rendelet 24. cikke (1) bekezdése második albekezdésének b) pontjában meghatározott kritériumnak.
                  
               
                     (6)
                  
                  
                     Ahhoz, hogy az uniós rendeletek Grönlandra és a Feröer-szigetekre is alkalmazandók legyenek, Dániának e célból külön jogszabályokat kell elfogadnia. A Feröer szigetekre vonatkozó, 2019.3.30.-i 325. számú törvény, valamint a Grönlandra vonatkozó, 2019.3.30.-i 326. számú törvény Dánia általi elfogadása biztosítja, hogy ezek a területek az (EU) 2015/847 rendelet előírásainak megfelelő rendelkezéseket foglaltak bele jogrendjükbe.
                  
               
                     (7)
                  
                  
                     Következésképpen Grönland és a Feröer szigetek az (EU) 2015/847 rendeletben megállapított szabályokkal azonos szabályokat fogadott el, és a pénzforgalmi szolgáltatóitól megköveteli azok alkalmazását, teljesítve ezzel az említett rendelet 24. cikke (1) bekezdése második albekezdésének c) pontjában meghatározott kritériumot.
                  
               
                     (8)
                  
                  
                     Ezért helyénvaló megadni Dánia számára a kért eltérést.
                  
               
                     (9)
                  
                  
                     Az e határozatban előírt intézkedések összhangban vannak a pénzmosás és a terrorizmus finanszírozása megelőzésével foglalkozó bizottság véleményével,
                  
               ELFOGADTA EZT A HATÁROZATOT:
         
            1. cikk
            A Dán Királyság felhatalmazást kap arra, hogy megállapodást kössön Grönlanddal, illetve a Feröer szigetekkel, hogy az említett területek bármelyike és Dánia közötti pénzátutalásokat az (EU) 2015/847 rendelet alkalmazásában Dánián belüli pénzátutalásként kezeljék.
         
         
            2. cikk
            A 2012/43/EU határozat hatályát veszti.
         
         
            3. cikk
            Ennek a határozatnak a Dán Királyság a címzettje.
         
         
            Kelt Brüsszelben, 2019. október 16-án.
            
               
                  a Bizottság részéről
               
               Věra JOUROVÁ
               
                  a Bizottság tagja
               
            
         
         
            (1)  HL L 141., 2015.6.5., 1. o.
         
         
            (2)  A Bizottság 2012/43/EU végrehajtási határozata (2012. január 25.) az 1781/2006/EK európai parlamenti és tanácsi rendelet alapján a Dán Királyságnak a Grönlanddal, illetve a Feröer szigetekkel kötendő, a Dán Királyság és e területek közötti pénzátutalásoknak Dánián belüli pénzátutalásként való kezeléséről szóló megállapodások megkötésére történő felhatalmazásáról (HL L 24., 2012.1.27., 12. o.).